Zvolenská, Zuzana, ministerka zdravotníctva SR (2013-03-13):
Dovoľte mi na začiatok veľmi poďakovať, lebo toto je skutočne inštitúcia, ktorá je vrcholová v našej krajine, a zaznelo tu veľa, veľa toho, čo, dúfam, ľudia, aj keď to nepozerajú kontinuálne, zachytia v mnohom. Skutočne ďakujem za podporu ochrany nefajčiarov. Cieľom tohto zákona totiž skutočne nie je perzekúcia fajčiarov. Je to práve ochrana nefajčiarov pred pasívnym fajčením a pred jeho následkami. Práve preto sme aj do tejto novely všade v podstate, kde sa dalo a kde sme obmedzili pohyb fajčiarov a obmedzili sme ich možnosť fajčiť, sa pokúsili zriadiť miesto, kde môžu, ja to musím povedať rovno, tento svoj zlozvyk praktizovať. A dovoľte mi len hlavne upokojiť pána poslanca ohľadne pokút, pretože pokuty, ja tu znova zacitujem: „Zvyšuje sa pokuta ukladaná fyzickej osobe podnikateľovi alebo právnickej osobe za nezabezpečenie dodržiavania zákazu fajčenia.“ Jedná sa o podnikateľov a právnické či fyzické osoby prevádzkujúce zariadenia na miestach, kde sa zakazuje fajčiť. Či sú to pokuty pre, poviem laicky, kaviarnika. Takže, bohužiaľ, ja nepoznám podrobnosti návrhu. Určite sa s ním rada oboznámim. A tak ako tu zaznelo, my sme zvažovali skutočne všetky možné podnety, ktoré sme dostávali, a naozaj problém je vo vlastníctve týchto priestorov, čiže veľmi rada sa oboznámim s návrhom zákona, a pokiaľ sa tam podarilo sa s týmto vysporiadať, určite nebudeme proti. Lebo, tak ako tu odznelo v tomto prípade, to je naozaj o fajčiaroch a nefajčiaroch a ochrane zdravia. A ja si preto dovolím ešte nadviazať a využijem túto možnosť, ktorú mám, a predsa by som rada povedala možno len niekoľko vecí. Nezačnem dramaticky tým, že každých osem sekúnd niekoho fajčenie zabije. Aj v tejto chvíli. Ale tým, že na Slovensku máme šťastie, že za posledné roky sa naozaj našťastie počet fajčiarov znižuje, napriek tomu je to ešte stále 40 000 detí do 15 rokov, ktoré fajčia denne. Zvyšuje sa nám podiel dievčat oproti chlapcom, kde napriek tomu, že vo všetkých ostatných oblastiach budem tvrdo bojovať za rodovú rovnosť úplne všade, kde si ju viete predstaviť, naozaj zdravotný dopad fajčenia u dievčat je výrazne horší. Je horší aj z pohľadu ďalších populácií. Takže je to mnoho čísel, ktoré skutočne šokovali aj mňa. A aj v prípade napríklad nášho postoja trebárs k obrázkom, takzvaným, na tých krabičkách, musím povedať jasne. Nielen nikotín, 4-tisíc chemických látok, ktoré obsahuje papierik z tej cigarety, každým vdychom dostávate do tela. Sú to alergény, sú to rakovinotvorné látky a len jedna zo 4-tisíc týchto látok je nikotín. Preto musíme bojovať skutočne na všetkých frontoch. Ale hovorím znova: nie perzekvovať. Sú to naši spoluobčania takisto, majú svoje práva. Len sa snažiť, aby naše práva nefajčiarov boli ich konaním čo najmenej postihnuté. Takže znova ďakujem za podporu a prosím aj pri rozhodovaní o tomto návrhu zákona skutočne zvážiť aj to, že Slovenská republika ako jedna z mála má znižujúci sa trend napriek tomu, čo je veľmi znepokojivé, je to znižujúci sa trend u starších skupín, ale práve u detí a mládeže do 15 rokov nám tento trend narastá. Takže ďakujem veľmi pekne. Nie je len účelom pasívne fajčenie. Je účelom aj neukazovanie tohto príkladu, aby čím menej skutočne mladí ľudia, hlavne v ranom detstve, uvidia vôbec niekoho s takýmto zlozvykom, možnože tým menej ich to, dúfajme, napadne, aby to skúšali. Takže veľmi pekne vám ďakujem za podporu. (Potlesk.)